
POSLOVNA POLITIKA URSJV

Poslovna politika Uprave za jedrsko varnost (URSJV) (tudi Politika vodenja) temelji na poslanstvu, viziji in vrednotah URSJV. Vodstvo zagotavlja, da so z vizijo, poslanstvom, vrednotami, poslovno politiko ter cilji stalno seznanjeni, jih razumejo in izvajajo vsi zaposleni. Skrb za sevalno in jedrsko varnost je osnovna naloga URSJV, zato je poslovna politika povezana s z varnostno politiko in politiko varnostne kulture. Poslovna politika URSJV izhaja iz razumevanja potreb, pričakovanj in zahtev strank URSJV in širše družbe in je usklajena s Politiko napredka in kakovosti sodobne javne uprave. 
Vodstvo URSJV se zaveda, da je v celoti odgovorno za vzpostavitev, uporabo, vzdrževanje, izvajanje, vrednotenje in stalno izboljševanje sistema vodenja z namenom, da je varnost postavljena na prvo mesto ter da se stalno izboljšuje.
Vodstvo se zavezuje, da bo stalno sledilo poslanstvu, viziji, vrednotam, poslovni politiki ter dolgoročnim in letnim ciljem URSJV, ki so usklajeni s poslovno politiko.
Vodstvo URSJV se tudi zaveda, da dosledno spoštovanje naših vrednot in etičnih načel, določenih v Kodeksu ravnanja javnih uslužbencev in Kodeksu etike javnih uslužbencev državnih organih in upravah lokalnih skupnosti, prispeva k zagotavljanju visoke ravni jedrske in sevalne varnosti.
Vodstvo s sprejetimi ukrepi in osebnimi zgledi sledi poslovni politiki, k temu spodbuja vse zaposlene ter tako prispeva k nenehnemu izboljševanju sistema vodenja in k uspešnemu poslovanju. Ustreznost poslovne politike redno preverjamo.
Poslovno politiko uveljavljamo s stalnim izboljševanjem procesov, s spodbujanjem ustvarjalnosti, pretokom znanja, s pozitivno energijo in motiviranjem vseh zaposlenih. Zaposleni pri svojem delu izpolnjujejo zahteve sistema vodenja, ki vplivajo na varnost, varovanje, zdravje, varovanje okolja, obvladovanje kakovosti, gospodarnost, človeški in organizacijski dejavnik, socialne elemente, ter zadovoljstvo zaposlenih in zainteresiranih strani. Zaposleni se zavedajo, da je zagotavljanje varnosti osnovna zahteva pri izvajanju vseh dejavnosti URSJV. Pri izvajanju sistema vodenja URSJV upošteva vso veljavno zakonodajo, v primeru kršitev oziroma neskladnosti pa poskrbi za njeno upoštevanje in uveljavitev.
Vsak zaposleni na svojem področju in vsi zaposleni kot celota uresničujemo in izboljšujemo naš sistem dela. Vsak zaposleni je odgovoren za strokovno, kakovostno, učinkovito in pravočasno izvajanje nalog s svojega področja dela.
Cilje določamo kot dolgoročne cilje in cilje v letnih planih. Cilji so časovno opredeljeni in merljivi ter imajo določenega nosilca. Cilje pregledujemo vsake štiri mesece, ko ugotavljamo izpolnjevanje zahtev iz letnega plana, z izvajanjem notranjih presoj in letnih vodstvenih pregledov. 
Zavedamo se, da je usposobljenost in kompetentnost vsakega zaposlenega predpogoj za doseganje in vzdrževanje visoke ravni kakovosti ter učinkovitosti delovanja. Zato sistematično vlagamo v osebnostni in strokovni razvoj vseh zaposlenih preko stalnega izobraževanja, ciljnega usposabljanja in ustreznega nagrajevanja v okviru razpoložljivih možnosti. Ključna vodila pri kadrovanju vključujejo načelo pozitivne selekcije, kjer odgovorna mesta zasedajo najbolj usposobljeni, izkušeni in zavzeti posamezniki, pri vodstvenih mestih pa je ob tem pomembno še izkazovanje kompetenc za vodenje in voditeljstvo. Zaposlene aktivno spodbujamo k prevzemanju odgovornosti in samoiniciativnosti ter k podajanju predlogov za izboljšave, saj verjamemo, da lahko le z visoko stopnjo zavzetosti, strokovnosti in zadovoljstva zaposlenih dosegamo zastavljene cilje in zagotavljamo kakovostno izvajanje nalog.
Razvijamo in spodbujamo projektni in timski pristop ter nenehno oblikujemo in izboljšujemo delovne procese.
Sistem vodenja URSJV je usklajen z zahtevami standarda Mednarodne agencije za atomsko energijo GSR Part 2 Leadership and Management for Safety in tudi s standardom ISO 9001:2015 »Sistemi vodenja - Zahteve«.

Ljubljana, september 2026							Igor Sirc
           										  direktor

